นายกรัฐมนตรี เป็นประธานพิธีทางศาสนามหามงคล 5 ศาสนา เนื่องในโอกาสวันเฉลิมพระชนมพรรษา สมเด็จพระเจ้าอยู่หัว 28 กรกฎาคม 2561
นายกรัฐมนตรี เป็นประธานพิธีทางศาสนามหามงคล 5 ศาสนา เนื่องในโอกาสวันเฉลิมพระชนมพรรษา สมเด็จพระเจ้าอยู่หัว 28 กรกฎาคม 2561

พลเอก ประยุทธ์ จันทร์โอชา นายกรัฐมนตรี พร้อมด้วยนางนราพร จันทร์โอชา ภริยา และคณะรัฐมนตรี ผู้บัญชาการเหล่าทัพ ข้าราชการชั้นผู้ใหญ่ ตลอดจนหัวหน้าส่วนราชการ ร่วมทำพิธีทางศาสนามหามงคล 5 ศาสนา ได้แก่ ศาสนาพุทธ ศาสนาพราหมณ์-ฮินดู ศาสนาคริสต์ ศาสนาอิสลาม และศาสนาซิกข์ เพื่อถวายเป็นพระราชกุศลแด่สมเด็จพระเจ้าอยู่หัว เนื่องในโอกาสวันเฉลิมพระชนมพรรษา  28 กรกฎาคม 2561 ณ ตึกสันติไมตรี ทำเนียบรัฐบาล โดยมีข้าราชการทหาร ตำรวจ ข้าราชการจากกระทรวง ทบวง กรมต่างๆ ตลอดจนประชาชน 5 ศาสนา เข้าร่วมพิธีโดยพร้อมเพรียงกัน โอกาสนี้ นายกรัฐมนตรี เปิดกรวยกระทงดอกไม้ถวายเครื่องราชสักการะและถวายความเคารพหน้าพระฉายาลักษณ์ ก่อนกล่าวถวายราชสดุดีเฉลิมพระเกียรติสมเด็จพระเจ้าอยู่หัว และกล่าวนำถวายพระพรชัยมงคลหน้าพระฉายาลักษณ์ เพื่อแสดงความจงรักภักดีและสำนึกในพระมหากรุณาธิคุณอันหาที่สุดมิได้ จากนั้น นายกรัฐมนตรี จุดธูปเทียนบูชาพระรัตนตรัย เริ่มพิธีทางศาสนา ประกอบด้วย พิธีเจริญพระพุทธมนต์ถวายพระราชกุศล (ศาสนาพุทธ) พิธีดุอาอ์ขอพร (ศาสนาอิสลาม) พิธีอธิษฐานภาวนาขอพร (ศาสนาคริสต์) พิธีสวดมนต์ถวายพระพร (ศาสนาพราหมณ์–ฮินดู) พิธีสวดอัรดาสขอพรจากพระศาสดา (ศาสนาซิกข์) จบพิธีทางศาสนา นายกรัฐมนตรี กราบลาพระรัตนตรัย ถวายความเคารพเบื้องหน้าพระฉายาลักษณ์สมเด็จพระเจ้าอยู่หัว เป็นอันเสร็จพิธี